Համաձայն պայմանավորվածության, Կալիֆոռնիայի բժիշկների համատեղ աշխատանքը կկրի շարունակական բնույթ, ու արդեն նախանշվել են մյուս տարվա ծրագրերը։ Արցախի առողջապահության նախարարի հետ խորհրդակցելով, Պ. Աբգարյանը խոստացավ հայթայթել անհրաժեշտ այլ սարքավորումներ և դեղորայք բերելու` հաջորդ այցի ժամանակ։ Մոր և մանկան առողջության պահպանման կենտրոնում իր բուժծառայությունը մատուցեց ամերիկացի մասնագետ, վիրահատական բաժանմունքի համակարգող Վիրջինիա Ուելսը, ով արդեն երկրորդ անգամն է Արցախում։ Այս տարի ևս նա պատրաստակամություն հայտնեց գալ ԱՀ և իր ներդրումը բերել ծննդատան վիրահատական աշխատանքներին։ Լապարոսկոպիկ նոր սարքով կատարվեցին վիրահատական միջամտություններ և այլ աշխատանքներ։ Վ. Ուելսը շնորհակալություն հայտնեց Ֆրեզնոյի բժշկական առաքելության թիմին, որի օգնությամբ արդիական սարքավորումներով նա հնարավորություն ունեցավ ցուցաբերել անհրաժեշտ բուժօգնություն։ Այս սարքի շնորհիվ հիվանդներն արագ վիրահատվում են ու արագ ապաքինվում։ Նույն կենտրոնում աշխատում էր նաև մանկաբարձ-գինեկոլոգ Թիվար Մեյսոնը, ով նույնպես երկրորդ անգամն է Արցախում և զգացված է տեղի բնակչության ջերմ ընդունելությունից։ Նա պատրաստ է պարբերաբար այցելել Արցախ, ուր ականատես եղավ արցախահայության նվիրվածությանը հայրենի երկրին, ինչպես նաև այն ջերմ վերաբերմունքին, որ Արցախի առողջապահության նախարարը ցուցաբերեց օտար բժիշկներին։ Նշյալ մասնագետներն անցած տարի լինելով Արցախում, տեղեկացան տեղի բուժհամակարգի խնդիրներին, առանձին սարքավորումների պակաս լինելուն և իրենց հերթին փորձեցին նաև ֆինանսական ներդրումներով աջակցել։ Պ. Աբգարյանի տեղեկատվությամբ՝ Թ. Մեյսոնը 25 հազար ԱՄՆ դոլարի արժեք ունեցող վիրահատական սարքավորումներ էր ձեռք բերել և նվիրել Արցախին։ Եվ նա Ստեփանակերտում ավելի երկար կմնա, որպեսզի իրականացնի բոլոր նախանշված վիրահատությունները։ Մեյսոնն իրեն համարում է ծննդատան բուժանձնակազմի անդամ և պատրաստ է շարունակական համագործակցության։ ՙՏեղի մասնագետները բարձրորակ մակարդակի են, և ես նույնպես նրանցից շատ բան եմ սովորում, անյպես չէ, որ այս բժիշկներից լավն եմ։ Պատրաստ եմ օգնել անհրաժեշտ սարքավորումներ ձեռք բերելուն և հնարավորինս օգտակար լինել մյուս հարցերում։ Իհարկե, մենք նույն լեզվով չենք խոսում իրար հետ, բայց վիրահատության ժամանակ աշխատում ենք նույն լեզվով։ Հաճույքով շփվում եմ տեղի բժիշկների հետ, որովհետև արդեն մտերմիկ ու ջերմ հարաբերություններ ենք հաստատել։ Այս առաքելությունն ավելի դյուրին է դարձել նաև ԱՀ առողջապահության համակարգի պատասխանատուների շնորհիվ, և մենք ամբողջ հոգով ու սրտով նվիրված աշխատում ենք՚,- ասաց Թ. Մեյսոնը։